Bekende leier en filantroop oorlede | Netwerk24
Deur Ané van Zyl 28 September 2020 21:51
Die gemeenskap van Distrik Ses treur ná die dood van 'n bekende anti-apartheid- en menseregte-aktivis, sakeman, gemeenskapsleier en filantroop.
Boodskappe van medelye het ingestroom vir die familie van dr. Anwah Nagia (62), stigter van die Distrik Ses-museum en 'n entrepreneur wat aan die hoof gestaan het van talle gemeenskapsprojekte en organisasies.
'n Plaaslike radiostasie, Voice of the Cape, berig Nagia het Maandag hartchirurgie ondergaan en ook Covid-19 onder lede gehad, waarna hy weens komplikasies gesterf het.
"Anwah het Distrik Sessers verenig sodat hulle as 'n groep 'n grondeis kon instel om te verseker dat die gemeenskap as 'n geheel na hul geboorteplek sal kan terugkeer," lui 'n inskrywing op die museum se Facebook-blad.
"Sy visie het verseker dat daar 'n gesamentlike terugkeer na die grond sal wees. Die pad vorentoe hou steeds baie uitdagings in. Rus in vrede, Anwah."
Dr. Anwah Nagia (62)Foto: Facebook/Awqaf SA
'n Diens vir hom word Dinsdag in die Zeenatul-moskee in Muirstraat in Distrik Ses gehou.
Nagia was betrokke by verskeie organisasies, onder meer as voorsitter van die District Six Beneficiary and Redevelopment Trust. Hy het ook in die senaat en raad van die Universiteit van Wes-Kaapland gedien.
Hy was die voorsitter van die Mustadafin-stigting en verskeie ander nie-regeringsorganisasies, en is in 2005 deur Trevor Manuel, destydse minister van finansies, aangestel as 'n direkteur van die Raad op Finansiële Dienste. Hy het gereeld sportspanne geborg om oorsee te gaan speel en het op jeugontwikkeling gefokus.
"Die Moslem Juridiese Raad is hartseer oor die nuus van die afsterwe van Nagia," lui 'n inskrywing op hul Facebook-blad. "Hy was 'n dierbare vriend van die raad, 'n staatmaker in die Palestynse Solidariteitsbeweging en 'n humanis wie se vriendelikheid die lewe van baie geraak het."
Die Distrik Ses-werkkomitee (D6WC) het ook in 'n verklaring gesê sy dood kom as 'n skok. "Hoewel die D6WC en die Trust elkeen sy eie weg gevolg het om die saak van restitusie vir die mense van Distrik Ses te bevorder, is albei organisasies gelei deur passievolle en inspirerende leiers wat hul lewe aan Distrik Ses gewy het.
"Die voorsitter van die D6WC, Shahied Ajam, is in Junie oorlede, terwyl Nagia Maandag oorlede is. Nagia se dood is nóg 'n groot verlies vir die mense van Distrik Ses."
Die Imam Haron-stigting, in die naam van die apartheidsaktivis imam Abdullah Haron, het op Facebook gesê hy is diep bedroef oor Nagia se dood. "Die armes en stemloses het 'n held verloor," lui die inskrywing.